‘หุ้นกระทิง’ทำนิวไฮ1,354จุด
ต่างชาติซื้อหนักกว่า4,387ล. ตลท.โบรกเตือนตามข้อมูล
13 ธ.ค. 2555

ต่างชาติซื้อหนักกว่า4,387ล. ตลท.โบรกเตือนตามข้อมูล
12-12-12 หุ้นไทยทุบสถิติสูงสุด ปิดทะลุ 1,354 จุด เตือนแพงเกินพื้นฐาน ส่วนปีหน้าเป้า 1,420 จุด ด้านตลาดหลักทรัพย์แนะติดตามข้อมูลใกล้ชิด 
ตลาดหุ้นวันที่ 12 เดือน 12 ปี 2012 ดัชนีพุ่งแรงทะลุ 1,350 จุดไปอย่างง่ายดาย และไล่ซื้อหุ้นตัวใหญ่ผลักดันให้ดัชนีปิดที่ระดับ 1,354.57 จุด เพิ่มขึ้น 13.24 จุด หรือ 0.99% มูลค่าการซื้อขายหนาแน่นถึง 43,485.08 ล้านบาท โดยนักลงทุนต่างชาติซื้อหนักกว่า 4,387.76 ล้านบาท สถาบันซื้อ 150.89 ล้านบาท ขณะที่พอร์ต บล.ขาย 902.88 ล้านบาท และรายย่อยขาย 3,635.77 ล้านบาท 
ทั้งนี้ ดัชนีหุ้นไทยเพิ่มขึ้น 30.8% เมื่อเทียบกับสิ้นปี 2554 สูงเป็นอันดับ 2 ของตลาดหุ้นหลักในภูมิภาคเอเชีย
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย กล่าวว่า ดัชนีหุ้นปิดที่ 1,354.57 จุด ซึ่งเป็นระดับสูงที่สุดของปีนี้ และทำสถิติสูงสุดใหม่ในรอบ 16 ปี 10 เดือน นับจากวันที่ 22 ก.พ. 2539 ซึ่งปิด 1,361.42 จุด ขณะที่ดัชนีตลาดหุ้นอื่นในภูมิภาคเอเชียส่วนใหญ่ปรับขึ้น 0.5-0.8% 
ดัชนีหุ้นที่ปรับตัวเพิ่มขึ้นอย่างต่อเนื่อง ได้รับปัจจัยสนับสนุนทั้งจากการเมืองไทยที่มีเสถียรภาพ และการที่ MSCI เพิ่มตัวหุ้นเพื่อใช้ในการคำนวณดัชนี MSCI Global Standard Indices จำนวน 4 บริษัทและเพิ่ม 9 หุ้นไทยในดัชนี MSCI SmallCap ซึ่งมีผลเมื่อเดือน พ.ย.ที่ผ่านมา ส่งผลให้มีแรงซื้อหุ้นของต่างชาติ 
นอกจากนี้ ตัวเลขเศรษฐกิจของประเทศในยุโรปและอัตราการว่างงานในสหรัฐออกมาดี ส่งผลให้ผู้ลงทุนทั่วโลกคลายความกังวลในการแก้ปัญหาหน้าผาการคลัง และคาดว่าจะมีมาตรการกระตุ้นเศรษฐกิจจากธนาคารกลางสหรัฐเพิ่มเติมอีก 
อยากให้นักลงทุนติดตามข่าวสาร ข้อมูล บทวิเคราะห์เพื่อติดตามผลกระทบที่เกิดขึ้นอย่างใกล้ชิด และพิจารณากระจายความเสี่ยงในการลงทุนให้เหมาะสม
นายเทิดศักดิ์ ทวีธีรธรรม ผู้อำนวยการอาวุโสฝ่ายวิเคราะห์หลักทรัพย์ บล.เอเซีย พลัส (ASP) เปิดเผยว่า ดัชนีหุ้นไทยปรับตัวเพิ่มขึ้นเกินปัจจัยพื้นฐานที่จะรองรับแล้ว เพราะหุ้นขึ้นรอบนี้มาจากสภาพคล่องที่ไหลเข้ามา ทั้งจากการซื้อของต่างชาติและพอร์ตลงทุนของบริษัทหลักทรัพย์ที่ซื้อสุทธิติดต่อ 9 วัน แล้วด้วยเม็ดเงินกว่า 7,500 ล้านบาท ดังนั้นนักลงทุนจะต้องระวังว่านักลงทุนกลุ่มนี้จะขายหุ้นออกมาในช่วงไหน
อย่างไรก็ตาม หลังจากนี้คงต้องมาดูกันในแง่ทางเทคนิคแล้วว่าดัชนีหุ้นหลังทะลุ 1,350 จุด มาได้แล้วก็จะมีแนวต้านถัดไปที่ 1,359 จุด ขณะที่แนวรับอยู่ที่ 1,330 จุด
“ตอนนี้ถือว่าหุ้นไทยแพงเกินปัจจัยพื้นฐานแล้ว ขณะนี้ซื้อขายที่ พี/อี ประมาณ 15.4 เท่าแล้ว ซึ่งนักลงทุนก็ต้องระมัดระวังในการลงทุนด้วย” นายเทิดศักดิ์ กล่าว
สำหรับทิศทางตลาดหุ้นปีหน้า คาดว่าดัชนีจะซื้อขายที่ พี/อี ที่ 14 เท่า คาดดัชนีสิ้นปีอยู่ที่ 1,420 จุด และอัตรากำไรสุทธิของบริษัทจดทะเบียนจะเติบโตจากปีนี้ 15% 
บล.โนมูระ พัฒนสิน (CNS) แนะนำให้นักลงทุนทยอยขายที่ระดับดัชนี 1,3501,352 จุด และให้ถือหุ้นเพียง 30% เพื่อรอซื้อที่ระดับ 1,330 จุด โดยเลือกหุ้น บ้าน รับเหมาก่อสร้างและหุ้นที่ปันผลดีซึ่งในปีนี้คาดว่าจะมี บจ.กว่า 100 แห่ง ที่จะให้อัตราผลตอบแทนเกิน 4% 
วันนี้รอดูผลการประชุมธนาคารกลางสหรัฐที่คาดว่าจะมีการผ่อนคลายมาตรการทางการเงินและการแก้ไขปัญหาหน้าผาการคลังที่คาดว่าเสร็จไม่ทันในช่วงคริสต์มาสนี้